text: springer
  
  publiceret: 2020-11-06 16:08:24+01:00
  Springer er en brik i spillet skak. Springere bevæger sig med et skridt ad en linje eller række plus to ad en linje eller række, der er vinkelret på den første. Brikken er som løberen en ’let officer’.
  Springeren har været en hest gennem hele spillets historie, i Indien under navnet ’ashwa’. I Persien var navnet ’asp’ og hos araberne ’faras’. I riddertidens Europa fik hesten en ridder på ryggen, hvoraf det engelske ’knight’ og det franske ’chevalier’. I Spanien vedblev den at være almindelig hest, ’caballo’, og det samme var tilfældet med ’kon’ i Rusland. Se også skak.